CELEX: 32008D0819
Language: et
Date: 2008-10-20 00:00:00
Title: 2008/819/EÜ: Komisjoni otsus, 20. oktoober 2008 , butraliini nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta (teatavaks tehtud numbri K(2008) 6066 all) (EMPs kohaldatav tekst)

29.10.2008   
            
            
               ET
            
            
               Euroopa Liidu Teataja
            
            
               L 285/15
            
         
      KOMISJONI OTSUS,
   20. oktoober 2008,
   butraliini nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta
   (teatavaks tehtud numbri K(2008) 6066 all)
   (EMPs kohaldatav tekst)
   (2008/819/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,
   ning arvestades järgmist:
   
               (1)
            
            
               Direktiivi 91/414/EMÜ artikli 8 lõikes 2 on sätestatud, et liikmesriik võib 12 aasta jooksul pärast kõnealuse direktiivi teatavakstegemist lubada turule viia taimekaitsevahendeid, mis sisaldavad kõnealuse direktiivi I lisas loetlemata toimeaineid, mis on juba turul kaks aastat pärast teatavakstegemise kuupäeva, samal ajal kui neid toimeaineid tööprogrammi raames järk-järgult uuritakse.
            
         
               (2)
            
            
               Komisjoni määrustes (EÜ) nr 451/2000 (2) ja (EÜ) nr 1490/2002 (3) on sätestatud direktiivi 91/414/EMÜ artikli 8 lõikes 2 osutatud tööprogrammi kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelu nende toimeainete võimalikuks kandmiseks direktiivi 91/414/EMÜ I lisasse. Butraliin kuulub nimetatud loetelusse.
            
         
               (3)
            
            
               Butraliini toimet inimeste tervisele ja keskkonnale on taotleja kavandatud kasutusviiside puhul hinnatud vastavalt määruste (EÜ) nr 451/2000 ja (EÜ) nr 1490/2002 sätetele. Kõnealuste määrustega on määratud ka referentliikmesriigid, kes peavad esitama asjaomased hindamisaruanded ja soovitused Euroopa Toiduohutusametile (edaspidi „toiduohutusamet”) vastavalt määruse (EÜ) nr 451/2000 artikli 8 lõikele 1. Butraliini puhul oli referentliikmesriik Prantsusmaa ja kogu asjakohane teave esitati 20. veebruaril 2006.
            
         
               (4)
            
            
               Komisjon uuris butraliini kooskõlas määruse (EÜ) nr 1490/2002 artikliga 11a. Liikmesriigid ja komisjon vaatasid kõnealust ainet käsitleva läbivaatamisaruande projekti läbi toiduahela ja loomatervishoiu alalises komitees ning see vormistati 20. mail 2008 komisjoni läbivaatamisaruandena.
            
         
               (5)
            
            
               Komitee uuris toimeainet, võttes arvesse liikmesriikidest saabunud märkusi ja jõudis järeldusele, et on selgeid tõendeid, et toimeaine avaldab kahjulikku mõju inimeste tervisele, seejuures aine käsitsejaile, sest selle toime ületab 100 % vastuvõetava kutsetoime piirnormist. Kõnealuse aine läbivaatamisaruanne sisaldab ka muid probleeme, mille referentliikmesriik tõstatas oma hindamisaruandes.
            
         
               (6)
            
            
               Komisjon palus teatajal esitada oma märkused butraliini uurimise tulemuste kohta ning teatada, kas ta kavatseb tulevikus aine kasutamist toetada või mitte. Teataja esitas omapoolsed märkused, mida on tähelepanelikult uuritud. Vaatamata teataja esitatud väidetele jäid eespool nimetatud probleemid lahendamata ning edastatud teabe põhjal koostatud hinnangutest ei saa järeldada, et butraliini sisaldavad taimekaitsevahendid võiksid kavandatud kasutustingimustes üldiselt vastata direktiivi 91/414/EMÜ artikli 5 lõike 1 punktides a ja b sätestatud nõuetele.
            
         
               (7)
            
            
               Seepärast ei tuleks butraliini kanda direktiivi 91/414/EMÜ I lisasse.
            
         
               (8)
            
            
               Tuleks võtta meetmeid tagamaks, et butraliini sisaldavate taimekaitsevahendite kehtivad load tühistatakse ettenähtud ajavahemiku jooksul, et neid ei pikendata ning et selliste toodete jaoks uusi lubasid ei anta.
            
         
               (9)
            
            
               Liikmesriigi antud ajapikendus butraliini sisaldavate taimekaitsevahendite olemasolevate varude kõrvaldamiseks, ladustamiseks, turuleviimiseks ja kasutamiseks ei tohiks olla pikem kui kaksteist kuud, et võimaldada olemasolevate varude ärakasutamist hiljemalt ühe kasvuperioodi jooksul; sellisel juhul on tagatud, et butraliini sisaldavad taimekaitsevahendid on kättesaadavad veel 18 kuu jooksul pärast käesoleva otsuse vastuvõtmist.
            
         
               (10)
            
            
               Käesolev otsus ei piira õigust esitada direktiivi 91/414/EMÜ artikli 6 lõike 2 ja komisjoni 17. jaanuari 2008. aasta määrus (EÜ) nr 33/2008 (millega nähakse ette nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) kohane taotlus butraliini võimalikuks kandmiseks kõnealuse direktiivi I lisasse. (4)
               
            
         
               (11)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄEOLEVA OTSUSE:
   Artikkel 1
   Butraliini ei kanta toimeainena direktiivi 91/414/EMÜ I lisasse.
   Artikkel 2
   Liikmesriigid tagavad, et:
   
               a)
            
            
               butraliini sisaldavate taimekaitsevahendite load tühistatakse 20. aprilliks 2009;
            
         
               b)
            
            
               alates käesoleva otsuse avaldamise kuupäevast ei anta ega pikendata butraliini sisaldavate taimekaitsevahendite jaoks lubasid.
            
         Artikkel 3
   Ajapikendus, mille liikmesriigid annavad vastavalt direktiivi 91/414/EMÜ artikli 4 lõikele 6, peab olema võimalikult lühike ja lõppema hiljemalt 20. aprilliks 2010.
   Artikkel 4
   Käesolev otsus on adresseeritud liikmesriikidele.
   
      Brüssel, 20. oktoober 2008
      
         
            Komisjoni nimel
         
         
            komisjoni liige
         
         Androulla VASSILIOU
         
      
   
   
      (1)  EÜT L 230, 19.8.1991, lk 1.
   
      (2)  EÜT L 55, 29.2.2000, lk 25.
   
      (3)  EÜT L 224, 21.8.2002, lk 23.
   
      (4)  ELT L 15, 18.1.2008, lk 5.